**NOTĂ DE FUNDAMENTARE**

Agenția pentru Protecţia Mediului Galați este o instituţie publică cu personalitate juridică aflată în subordinea Agenţiei Naţionale pentru Protecţia Mediului, care funcţionează în subordinea Ministerului Mediului, Apelor și Pădurilor potrivit prevederilor art.1 alin.(1) și art.2 alin.(1) din Hotărârea Guvernului nr.1.000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia, cu modificările și completările ulterioare.

Agenția pentru Protecţia Mediului Galați are statut de serviciu public deconcentrat și administrează bunuri din domeniul public de natura celor prevăzute la art.136 alin.(3) din Constituţia României, republicată, în Ordonanța de urgență a Guvernului nr.57/2019 privind Codul administrativ, cu modificările și completările ulterioare, precum şi alte bunuri prevăzute în anexa nr.12 la Hotărârea Guvernului nr.1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

Agenția pentru Protecția Mediului Galați își desfășoară activitatea la sediul administrativ situat în Galați, Str. Regiment 11 Siret, nr. 2, jud. Galați, într-un bun imobil înscris în cartea funciară nr. 113564-C1 Galați, care este compus din sediu administrativ clădire, regim înalțime D+P+3E, având suprafaţa construită la sol = 428 mp și suprafaţa desfăşurată = 1934 mp.

Conform extrasului de carte funciară nr. 113564-C1 Galați eliberat de Oficiul de Cadastru și Publicitate Imobiliară Galați - Biroul de Cadastru și Publicitate Imobiliară Galați, construcția C1 este proprietatea statului român.

Terenul pe care este edificată construcția are suprafața de 1305 mp și este înscris în cartea funciară nr.113564 Galați sub nr. cadastral 113564. Acest teren este domeniul public al municipiului Galați și a fost dat în folosință gratuită Agenției pentru Protecția Mediului Galați, conform Hotărârii Consiliului Local nr.551/20.11.2003.

Bunul imobil C1 a fost înregistrat în inventarul centralizat al bunurilor din domeniului public al statului în anexa nr.12 la Hotărârea Guvernului nr.1.705/2006, cu modificările și completările ulteriore, sub nr. de inventar MF 149634 având următoarele date de identificare: Descrierea tehnică: „Suprafaţă construită=Clădire; S constr=1541,52 mp; S teren=1305,12 mp; Suprafaţă desfăşurată=mp; Regimul de înălţime=; Suprafaţă teren=mp; CF=; Suprafaţă utilă=mp;”.

Datele sunt neconforme cu situația faptică și documentația cadastrală, având în vedere faptul că bunul imobil este compus din: „Suprafaţă construită la sol = 428 mp, regim înălţime D+P+3E, suprafaţă desfăşurată = 1934 mp”, înscrisă în cartea funciară nr. 113564–C1 Galați cu adresa Str. Regiment 11 Siret, nr. 2, jud. Galați.

Conform informațiilor înscrise în anexa nr.12 la Hotărârea Guvernului nr.1.705/2006, cu modificările şi completările ulterioare, imobilul <<Sediu ARPM>>, se află în administrarea Agenției Naționale pentru Protecția Mediului, în baza Hotărârii Guvernului nr.542/2015 privind actualizarea valorilor de inventar ale unor bunuri aflate în domeniul public al statului şi în administrarea Agenţiei Naţionale pentru Protecţia Mediului, instituţie publică aflată în subordinea Ministerului Mediului, Apelor şi Pădurilor, prevăzute în anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, ca urmare a reevaluării.

Conform art.867 alin.(1) din Legea nr.287/2009 privind Codul civil, republicată, cu modificările și completările ulterioare, dreptul de administrare asupra bunurilor imobile aparținând inventarului centralizat al bunurilor din domeniul public al statului se constituie prin hotărâre a Guvernului, a consiliului județean sau, după caz, a consiliului local.

Până la această dată nu a fost emisă o hotărâre a Guvernului care să acorde dreptul de administrare asupra construcției situate în Galați, Str. Regiment 11 Siret, nr. 2, jud. Galați în favoarea Agenției pentru Protecția Mediului Galați.

Bunul imobil <<Sediu ARPM>> este utillizat și înregistrat în evidența contabilă a Agenției pentru Protecția Mediului Galați la valoarea stabilită prin raportul de evaluare întocmit de evaluator autorizat ANEVAR Manea Daniel, astfel, se impune punerea în acord a inventarului centralizat al bunurilor din domeniul public al statului cu situația faptică, respectiv emiterea unei hotărâri a Guvernului, prin care să se acorde drept de administrare asupra bunului imobil pentru instituția care îl utilizează, respectiv Agenția pentru Protecția Mediului Galați.

Conform art.290 din Ordonanța de urgență a Guvernului nr.57/2019 privind Codul administrativ, cu modificările şi completările ulterioare, evidenţa financiar-contabilă a bunurilor care alcătuiesc domeniul public al statului sau al unităţilor administrativ-teritoriale se ţine distinct în contabilitate, potrivit legii, de către titularul dreptului de administrare, concedent sau de instituţia de utilitate publică care are în folosinţă gratuită aceste bunuri.

Construcția reprezentând sediu administrativ situată în Galați, Str. Regiment 11 Siret, nr. 2, înscrisă în cartea funciară nr.4113564-C1 Galați este înregistrată în evidența contabilă a Agenției pentru Protecția Mediului Galați.

În conformitate cu prevederile art. 22 din Ordonanţa Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare, începând cu data de 1 ianuarie 2008, activele fixe corporale de natura terenurilor aflate în patrimoniul instituţiilor publice se reevaluează cel puţin o dată la 3 ani de către o comisie numită de conducătorul instituţiei publice sau de evaluatori autorizaţi.

De asemenea, la art. 21 din Ordonanţa Guvernului nr. 81/2003, aprobată prin Legea nr. 493/2003, cu modificările şi completările ulterioare, s-a stabilit că: „Reevaluarea activelor fixe corporale se efectuează cu scopul determinării valorii juste a acestora, ţinându-se seama de inflaţie, utilitatea bunului, starea acestuia şi de preţul pieţei, atunci când valoarea contabilă diferă semnificativ de valoarea justă”.

În baza acestor dispoziţii legale, precum şi a celor prevăzute de Ordinul ministrului economiei şi finanţelor nr.3.471/2008 pentru aprobarea Normelor metodologice privind reevaluarea şi amortizarea activelor fixe corporale aflate în patrimoniul instituţiilor publice, cu modificările și completările ulterioare, în calitate de utilizator al imobilului, Agenția pentru Protecţia Mediului Galați a procedat la actualizarea prin reevaluare a valorii bunurilor imobile proprietatea statului pe care le are înregistrate în evidența contabilă.

Construcția a fost evaluată la valoarea de 3.196.000 lei conform raportului de evaluare nr. 1080/03.2022 întocmit de evaluator autorizat ANEVAR Manea Daniel, valoare cu care bunul imobil a fost înregistrat în evidența contabilă a Agenției pentru Protecția Mediului Galați.

Această valoare este prevăzută în conţinutul anexei care face parte integrantă din prezentul proiect de hotărâre a Guvernului și urmează a fi înscrisă în inventarul centralizat al bunurilor din domeniul public al statului din anexa nr. 12 la Hotărârea Guvernului nr. 1.705/2006, cu modificările și completările ulterioare, pentru actualizarea valorii bunului imobil cu nr. MF 149634.

Urmare realizării lucrărilor de cadastru și publicitate imobiliară și reevaluării, se impune actualizarea datelor de identificare și a valorii de inventar a bunului imobil cu nr. MF 149634 din inventarul centralizat al bunurilor din domeniul public al statului înscris în anexa nr. 12 la Hotărârea Guvernului nr. 1.705/2006, cu modificările și completările ulterioare:

Proiectul de act normativ se referă la:

a) Modificarea denumirii bunului imobil cu nr. MF 149634 din „sediu ARPM” în ,,Sediu Agenție pentru Protecția Mediului Galați”;

b) Actualizarea datelor de identificare ale bunului imobil înscris în inventarul centralizat al bunurilor din domeniul public al statului sub nr. MF 149634, astfel: descrierea tehnică existentă „Suprafaţă construită=clădire; S constr = 1541,52 mp; Steren= 1305,12mp;”, se va modifica și completa cu următoarea descriere tehnică: „Suprafaţă construită la sol = 428 mp, regim înălţime D+P+3E, suprafaţă desfăşurată = 1934 mp”, CF=113564-C1 Galați”;

c) Modificarea denumirii străzii pentru bunul imobil cu nr. MF 149634 din „Str. Regimentul 11 Siret, Nr. 2” în „Str. Regiment 11 Siret, Nr. 2”;

d) Modificarea anului dobândirii/dării în folosinţă din anul „2003” în anul „2000”;

e) Actualizarea valorii de inventar cu care bunul imobil cu nr. MF 149634 este înregistrat în inventarul centralizat al bunurilor din domeniul public al statului, astfel valoarea existentă 2.801.860 lei va fi înlocuită cu valoarea actualizată 3.196.000 lei stabilită conform raportului de evaluare nr.1080/2022 întocmit de evaluator autorizat ANEVAR Manea Daniel;

Reevaluarea a fost efectuată potrivit prevederilor art.3 din Ordonanța Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare.

f) Darea în administrarea Agenției pentru Protecția Mediului Galați a bunului imobil cu nr. MF 149634, întrucât acesta este utilizat efectiv și înregistrat în evidența contabilă a acestei agenții, astfel încât se impune punerea în acord a inventarului centralizat al bunurilor din domeniul public al statului cu situația faptică.

Necesitatea şi oportunitatea promovării proiectului de act normativ, realitatea şi corectitudinea datelor prezentate aparţin Agenției pentru Protecția Mediului Galați, instituţie publică cu personalitate juridică, aflată în subordinea Agenţiei Naţionale pentru Protecţia Mediului, care funcționează în subordinea Ministerului Mediului, Apelor și Pădurilor şi care promovează acest proiect în temeiul art. 1 lit. b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009, cu modificările ulterioare.

Facem precizarea că, bunul imobil care face obiectul prezentului proiect de act normativ nu este grevat de sarcini, nu se află în litigiu, nu face obiectul revendicării sau restituirii în condiţiile legii.

Prezentul act normativ nu prezintă impact asupra domeniilor social, economic şi de mediu, asupra bugetului general consolidat sau asupra legislaţiei în vigoare, conform prevederilor art. 1 alin. (3) lit. a) pct. 12 din Hotărârea Guvernului nr. 443/2022 pentru aprobarea conţinutului instrumentului de prezentare şi motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative.

Faţă de cele prezentate, a fost elaborat prezentul proiect de Hotărâre a Guvernului privind modificarea denumirii, descrierii tehnice, adresei,anului dobândirii/dării în folosinţă, actualizarea valorii de inventar a unui bun imobil din domeniul public al statului și darea în administrarea Agenției pentru Protecția Mediului Galați, instituție publică cu personalitate juridică aflată în subordinea Agenției Naționale pentru Protecția Mediului, care funcționează în subordinea Ministerului Mediului, Apelor și Pădurilor, ca urmare a efectuării lucrărilor de cadastru și publicitate imobiliară şi a reevaluării care în forma prezentată a fost avizat de ministerele interesate şi pe care îl supunem spre adoptare.

**MINISTRUL MEDIULUI, APELOR ŞI PĂDURILOR,**

**MIRCEA FECHET**

**AVIZĂM:**

**MINISTRUL FINANŢELOR, MINISTRUL JUSTIŢIEI,**

**MARCEL-IOAN BOLOȘ ALINA-ȘTEFANIA GORGHIU**